b'\n_START_ARTICLE_\nCoelestinus IV\n_START_SECTION_\n1241. aasta paavsti valimised\n_START_PARAGRAPH_\nCoelestinus IV valiti paavstiks 25. oktoobril 1241 Roomas Septizodiumis. Kirikuloolase J. N. D. Kelly andmetel p\xc3\xbchitseti ta \xc3\xbche kroonika j\xc3\xa4rgi ametisse 28. oktoobril, kuid samas ta kahtleb allika t\xc3\xb5ep\xc3\xa4rasuses, samuti levib ajalookirjanduses veendumus, et ta suri ametisse p\xc3\xbchitsemata._NEWLINE_21. septembrist 25. oktoobrini 1241 toimunud valimistel osales 11 kardinali, sest 2 kardinali, Giacomo da Pecorara ja Oddone de Monferrato olid Saksa-Rooma keisri Friedrich II juures vangistuses. Kardinal Robert Somercotes suri 26. septembril, kardinal Sinibaldo Fieschi tervis halvenes samuti valimistel. Kardinale ei lubatud Somercotese matustele, samuti ei lastud arsti kardinalide juurde._NEWLINE_Rooma senaator Matteo Rosso Orsini tahtis, et kardinalid saavutaksid otsuse uue paavsti osas kiiremini ja paigutas nad varisemisohtlikku Septizodiumisse. Kardinal Giovanni Colonna juhtis keisrimeelsete kardinalide fraktsiooni ja esitas kandidaadiks kardinal Castiglioni, kes sai 1 voorus enamuse h\xc3\xa4\xc3\xa4ltest, kuid mitte vajalikku 2/3 enamust. Gregorius IX reforme pooldavad kardinalid toetasid omakorda kardinal Romano Bonaventura valimist._NEWLINE_Kokkuleppele j\xc3\xb5udmata soovisid kardinalid valida paavstiks m\xc3\xb5nd mittekardinali, kuid senaator Orsini ei n\xc3\xb5ustunud nende sooviga. Siis tegid kardinalid keisrile ettepaneku vabastada vangis olevad kardinalid. Keiser lubas Oddone de Monferratol Rooma siirduda, kuid taunis kardinalide suutmatust paavsti valimistel._NEWLINE_Need oli pikimad paavsti valimised p\xc3\xa4rast Urbanus II-st. Mitmed ajaloolased (n\xc3\xa4iteks Karl Wenck, Daniel Stelzer) on 1241. aasta paavsti valimist pidanud esimeseks konklaaviks.\n_START_SECTION_\nSurm\n_START_PARAGRAPH_\nCoelestinus IV haigestus paar p\xc3\xa4eva p\xc3\xa4rast paavstiks saamist, suri 10. novembril 1241 Anagnis v\xc3\xb5i Roomas ja maeti 11. novembril Rooma Peetri kirikusse. Kroonik Matthew Pariisist v\xc3\xa4itis, et paavst m\xc3\xbcrgitati._NEWLINE_Kirikuloolane J. N. D. Kelly m\xc3\xa4rgib, et \xc3\xbche krooniku j\xc3\xa4rgi oli paavst oma valitsemisajal pidanud hingedep\xc3\xa4eval 2. novembril \xc3\xbche missa._NEWLINE_Coelestinus IV valitses 16 p\xc3\xa4eva, see oli l\xc3\xbchim valitsemisaeg p\xc3\xa4rast Bonifatius VI-t, hiljem on veel v\xc3\xa4hem valitsenud vaid Urbanus VII.'